**ELŐTERJESZTÉS**

**Körmend város Önkormányzata Képviselő-testülete 2015. október 29-i ülésére**

**Tárgy:** Rábán aluli és Vasaljai utcai szennyvízcsatorna beruházás megvalósítása

Tisztelt Képviselő-testület!

A Képviselő-testület mai napon esedékes rendes testületi ülésén napirenden szerepel a Rábán aluli és a Vasaljai utca szennyvízberuházása kapcsán a többlettámogatási igény megtárgyalása, jóváhagyása.

Az elmúlt napokban Budapesten tájékozódtam a Közreműködő Szervezetnél Körmend lehetőségeiről. Államtitkári szinten azt a megerősítést kaptam, hogy a Kormányüléseket megelőzően esedékes szakmai bizottsági ülésen a körmendi projektet támogatásra javasolták. A támogatás forrása nagyrészt az előző uniós ciklusban nyújtott pénzügyi keretre épül, amely esetében követelmény az, hogy az e forrásból megvalósítandó projektek befejeződjenek ez év végéig.

Körmend lebonyolította a megvalósításhoz szükséges beszerzéseket (kivitelezés, műszaki ellenőrzés, projektmenedzsment, közbeszerző kiválasztása). 2015. október elejei rendkívüli ülésén pedig a Testület meghozta a projekt megvalósításához szükséges kiegészítő döntéseket (belterületbe vonás, Hegyaljai utca tulajdonba vétele.) Gyakorlatilag Körmend a Kormánydöntésre vár, amely lehetséges, hogy megszületik jövő héten, de lehet, hogy csak november végén határoznak róla.

A beruházás azonban fizikálisan időt igényel, és ahhoz, hogy 2015. év végére a műszaki átadás megtörténjen, ahhoz a munkákat azonnal el kell kezdeni.

Gyakorlatilag az Önkormányzat csak úgy tudja a Rábán alul élők és a Vasaljai utcában lakók régóta várt igényét, a szennyvízhálózat kiépítését megvalósítani még ez évben, ha most azonnal megköti és hatályba lépteti a vállalkozói kivitelezési szerződést. Ehhez az elhúzódó Kormánydöntés és annak elhúzódó kiközlése miatt fedezetet kell biztosítani a saját költségvetésünk terhére 153.750 e Ft. + ÁFA összegben (az ÁFA visszaigényelhető lesz). Fedezet biztosítása esetén a szerződés hatályba léphet, és a kivitelező megkezdheti a beruházást. A Kormánydöntés révén pedig megérkezhet Körmendre – várhatóan nov. végén – a támogatás, mivel a finisben a Közreműködő Szervezet már a teljes támogatási összeget előre átutalja a Kedvezményezetteknek. Mivel a Kormányülésre szánt előterjesztések között már tárgyalták a körmendi projektet, és az támogatói javaslattal lett továbbterjesztve a Kormányhoz, így várományosai vagyunk a támogatásnak.

A beruházás fedezete az alábbiakból tevődik össze:

* szennyvízközművesítési hozzájárulásokból eddig 56 m Ft. folyt be
* Vasivíz Zrt-nél a körmendi rendszeren képződött használati díjból 71 m Ft. áll rendelkezésre
* volt FHO tulajdonrész értékesítéséből 62.500 e Ft. bevétele van a városnak.

Körmend ebben az évben igyekezett minden lehetőséget megragadni az előző uniós ciklusból megmaradt támogatások megszerzésére. Ennek révén kerül sor a város nyugati részén, Nádalja irányába vivő kerékpárút teljes felújítására, a Gimnázium és a Dienes utcai óvoda felújítására, és ennek révén valósulhat meg a tervezetteknél hamarabb a Rábán aluli városrész és a Vasaljai utca szennyvízberuházása.

Kérem, hogy az Önök elé tárt határozati javaslattal adjanak lehetőséget ez utóbbi beruházás elindítására.

**HATÁROZATI JAVASLAT**

1. Körmend város Önkormányzata Képviselő-testülete úgy dönt, hogy 153.750 e Ft + ÁFA összegben fedezetet biztosít 2015. évi költségvetésében a Körmend, Rábán aluli városrész, és a Körmend, Vasaljai utca szennyvízberuházásának megvalósításához.
2. A Képviselő-testület felhatalmazza a Polgármestert arra, hogy a beruházás megvalósításához szükséges szerződéseket azonnal megkösse és azokat hatályba léptesse azzal, hogy a beruházás megvalósításáról tájékoztatni kell a Testületet.

Körmend, 2015. október 27.

**Bebes István**

**polgármester**